Galatianys 4 (ABK) - Bible Society\n1My a lever, nag yw an her, hag ev hwath flogh, dihaval dhe gethwas, kynth yw ev mester a bup-tra, 2mes yma ev yn-dann withysi ha governours bys pan dheffo an termyn settys gans an tas. 3Yndella ni ynwedh, pan en ni fleghes, o synsys yn kethneth gans elvennow an bys ma; 4mes pan dheuth keweras an oes, Duw a dhellos y Vab, genys a venyn, genys yn-dann lagha, 5rag dasprena an re esa yn-dann lagha, may fen ni degemmerys avel mebyon. 6Drefenn agas bos mebyon, Duw a dhellos Spyrys y Vab bys yn agan kolonn, ow kria ‘Abba, a Das.’ 7Ytho nyns osta keth na fella mes mab; ha mars osta mab ytho ynwedh her dre Dhuw.4:7 dre Dhuw: War-lergh re a'n dornskrifow dre Grist.\nPowl a Reprev Tus Galatia\n8Byttegyns y'n eur na pan na aswonnsowgh hwi Duw, yth ewgh kethyon dhe'n re nag yw duwow dre natur; 9mes y'n eur ma owth aswonn Duw, mes moy yn tevri aswonnys gans Duw, fatell esowgh ow treylya arta war-tu ha'n elvennow gwann hag ydhil, may fynnowgh bos arta kethyon dhedha avel kyns? 10Dy'goelyow a solempnyowgh hwi dour, ha misyow ha termynyow ha blydhynyow. 11Yma own dhymm ragowgh, my dhe lavurya war neb kor yn euver ragowgh.\n12Dewgh ha bos kepar dell ov vy, my a'gas pys, a vreder, ha my a'n keth par ha hwi. Ny wrussowgh hwi kamm vyth dhymm; 13mes hwi a woer, dre gleves a'n kig y pregewthis dhywgh y'n dalleth, 14hag yn despit dhe'n prevyans a veu dhywgh y'm kig, ny wrussowgh hwi dispresya na fia, mes hwi a'm degemmeras kepar hag el a Dhuw, kepar ha Krist Yesu. 15Ple'ma agas bennesikter ytho? Rag desta a wrav, y hwrussiwgh terri mes agas dewlagas, mar kallewgh, ha'ga ri dhymm. 16Ytho a dheuth vy ha bos agas eskar rag my dhe leverel an gwirder dhywgh? 17Diwysyk yns i ragowgh, drog aga bodh, ha mynnes orthowgh bos keys mes, rag may fowgh hwi diwysyk a-barth dhedha i. 18Da yw bos diwysyk pup-prys pan vo an acheson onan da, heb bos unnsel yndella pan esov vy yn agas mysk. 19Ow fleghesigow, mayth esov arta yn gloesow genesigeth ragowgh bys pan vo Krist formys ynnowgh, 20my a vynna bos yn agas mysk y'n eur ma ha chanjya ow lev, rag dout a'm beus ahanowgh.\nEnsampel Hagar ha Sara\n21Leverewgh dhymm, hwi a vynn bos yn-dann lagha, a ny glewowgh an lagha? 22Rag skrifys yw bos dew vab dhe Abraham, an eyl a gethes ha'y gila a venyn rydh. 23Mes mab an gethes a veu genys war-lergh an kig, ha'n mab a venyn rydh der ambos. 24An re ma yw leverys avel allegori; rag an re ma yw dew gevambos, honna dhiworth menydh Sinay, ow tineythi rag kethneth, yw Hagar. 25Hagar yw menydh Sinay yn Arabia hag a styr Yerusalem, kepar dell yw y'n eur ma, rag kethes yw hi keffrys ha'y fleghes. 26Mes an Yerusalem usi a-vann yw frank, neb yw agan mamm. 27Rag skrifys yw,\n‘Lowenha, ty anvap, neb na dhineyth,\ntardh yn garmow a lowena, ty na lavur yn genesigeth,\nrag yma lies flogh dhe'n venyn forsakys,\nmoy es hy ben neb a's teves gour.’\n28Hwi, a vreder, yw fleghes a'n ambos kepar hag Ysak. 29Mes kepar dell wrug y'n eur na neb a veu genys war-lergh an kig helghya neb a veu genys war-lergh an Spyrys, yth or yndella hwath y'n eur ma. 30Mes pandr'a lever an skryptor? Pellha an gethes ha'y mab, rag ny vydh mab an gethes her war-barth gans mab an venyn rydh. 31Rakhenna, a vreder, nyns on ni fleghes a'n gethes mes a'n venyn rydh.


Compare Bible readings for Yeremia 34 in the ABK and the NRSV - Bible Society\nMernans Sedekia Dargenys\n1An ger hag a dheuth dhe Yeremia a-dhiworth an ARLOEDH, pan esa Nebukadnessar myghtern Babylon hag oll y lu hag oll gwlaskordhow an bys a'y vestrynses, hag oll an poblow, owth omladh erbynn Yerusalem, hag erbynn oll hy sitys, ow leverel: 2‘Yndellma y lever an ARLOEDH, Duw Ysrael: Ke dhe Sedekia myghtern Yuda ha leverel dhodho: Yndellma y lever an ARLOEDH: my a re an sita ma yn leuv myghtern Babylon, hag ev a's lesk gans tan. 3Ha ty dha honan, ny dhienkydh a'y leuv, mes dalghennys vydhydh yn sur ha delivrys yn y leuv; dha dhewlagas a welvydh myghtern Babylon, hag ev a gews genes ganow dhe anow; ha ty a dhe Babylon. 4Mes klew ger an ARLOEDH, A Sedekia myghtern Yuda! Yndellma y lever an ARLOEDH a-dro dhis: Ny verwydh gans an kledha; 5ty a verow yn kres. Ha dell vedha leskys spisyow rag dha dasow, an vyghternedh a-varra a dheuth a-ragos, yn kettellma i a lesk spisyow ragos ha kyni ragos, ow leverel “Ellas arloedh!” Rag my re gewsis an ger, yn-medh an ARLOEDH.’\n6Ena Yeremia an profoes a gewsis oll an geryow ma dhe Sedekia myghtern Yuda, yn Yerusalem, 7pan esa lu myghtern Babylon owth omladh erbynn Yerusalem hag erbynn oll sitys Yuda o gesys, Lakish hag Azeka: rag ny veu gesys saw unnsel an sitys kerys ma yn Yuda.\nRydhses rag Kethyon\n8An ger hag a dheuth dhe Yeremia a-dhiworth an ARLOEDH wosa myghtern Sedekia dhe wul kevambos gans oll an bobel yn Yerusalem dhe wrontya rydhses dhedha, 9may liffrons peub aga hethyon ha'ga hethesow ma na synso nagonan Yedhow, y vroder, yn kethneth. 10Lemmyn pan glewas an bennsevigyon hag oll an bobel res eth y'n kevambos, i oll dhe livra aga hethyon ha'ga hethesow, ma nag ens arta yn kethneth, i a veu gostydh ha'ga livra. 11Mes a-wosa i a dreylyas ha daskemmeres an gethyon ha'n kethesow re liv'sons ha'ga dri arta yn kethneth. 12Ena ger an ARLOEDH a dheuth dhe Yeremia a-dhiworth an ARLOEDH, ow leverel: 13Yndellma y lever an ARLOEDH, Duw Ysrael: My a wrug kevambos gans agas tasow y'n jydh ma's dres yn-mes a bow Ejyp, yn-mes a'n ji a gethneth, ow leverel, 14‘Dhe benn seyth blydhen livrewgh peub y vroder ebrow re beu gwerthys dhis ha'th servya hwegh blydhen; ty a'n liver ahanas.’ Mes ny woslowas agas tasow orthiv, na treylya aga skovarn dhymm. 15Ha hwi a'gas beu edrek hedhyw hag a wrug an pyth o ewn y'm golok dre dheklarya rydhses peub dh'y gentrevek, ha hwi a wrug kevambos a-ragov y'n chi may feu ow hanow gelwys warnodho; 16mes hwi a dreylyas ha defola ow hanow pan dhaskemmersowgh agas kethyon ha'gas kethesow, neb a liversowgh war-lergh aga hwans, ha hwi a's dros arta dhe vos kethyon ha kethesow. 17Rakhenna yndellma y lever an ARLOEDH: Ny woslewsowgh orthiv ow krontya rydhses, pubonan dh'y vroder ha pubonan dh'y gentrevek; otta, my a wront rydhses dhywgh yn-medh an ARLOEDH, dhe'n kledha, dhe'n pla, ha dhe'n divoetter. My a'gas gwra euth dhe oll gwlaskordhow an nor. 18Ha my a re dhe'n wer re gammdremenas erbynn ow hevambos ha ny withsons geryow an kevambos a wrussons a-ragov, pan droghsons an leugh yn diw rann ha tremena ynter y rannow, 19pennsevigyon Yuda, ha pennsevigyon Yerusalem, an spadhesigyon, ha'n oferysi hag oll pobel an tir hag a dremenas yntra rannow an leugh – 20my a's re yn leuv aga eskerens hag yn leuv a re a hwila aga bewnans. Aga horfow marow a vydh boes dhe ydhyn an nev hag enyvales gwyls an nor. 21Ha Sedekia myghtern Yuda ha'y bennsevigyon a rov yn leuv aga eskerens, hag yn leuv an re a hwila aga bewnans, hag yn leuv lu myghtern Babylon re gildennas ahanowgh. 22Otta, my a worhemmynn, yn-medh an ARLOEDH, ha gul dhedha dehweles dhe'n sita ma; hag i a omladh er hy fynn, ha'y leski gans tan. Trevow Yuda my a wra ynyal heb annedhyas.


Jenesis 9 (ABK) - Bible Society\nJenesis 9 ABK\nAn Kevambos gans Noy\n1Ha Duw a vennigas Noy ha'y vebyon ha leverel dhedha, ‘Degewgh frut ha kressyewgh ha lenwel an nor. 2Hag own ahanowgh hag euth ahanowgh a vydh war bub best a'n nor ha war bub edhen a'n ayr, war beub ow kwaya war an tir, war oll puskes an mor. I a vydh res yn agas dorn. 3Pup-tra ow kwaya hag a vew a vydh boes ragowgh. Kepar ha'n losow glas, my re ros dhywgh pup-tra. 4Mes kig hag ynno y vewnans, henn yw y woes, ny wrewgh y dhybri. 5Hag yn sur, rag goes agas bewnans hwi my a vynn kavoes reknans; my a vynn y gavoes orth pub best; hag orth mab-den, orth den ha'y broder, my a vynn kavoes reknans a vewnans den.\n6Piwpynag a skoellyo goes den,\ngans den y fydh y woes ev skoellyes.\nRag yn imaj Duw\nev a wrug mab-den.\n7Ha hwi, degewgh frut ha kressyewgh. Omlesewgh war an nor ha kressyewgh warnodho.’\n8Ena Duw a gewsis orth Noy hag orth y vebyon ganso, ow leverel, 9‘Awotta, yth esov ow fastya ow hevambos genowgh ha gans agas has war agas lergh, 10ha gans pub tra vew usi genowgh hwi, ydhyn, chatel, ha pub best a'n nor genowgh hwi, a beub usi ow mos yn-mes a'n gorhel – pup-tra vew a'n nor. 11Ha my a wra fastya ow hevambos genowgh. Ny vydh kig oll diswrys arta gans dowrow liv, na ny vydh arta liv dhe dhiswul an nor.’ 12Hag yn-medh Duw, ‘Hemm yw tokyn a'n kevambos esov ow kul yntra my ha hwi ha pub kreatur bew usi genowgh, bys vykken ha bynnari. 13My a worr ow gwarak y'n kommol, ha hi a vydh tokyn a gevambos yntra my ha'n norvys. 14Hag y hwer, pan dhrov kommol war an nor, y fydh an warak gwelys y'n kommol, 15ha my a berth kov a'm kevambos usi yntra my ha hwi ha pub kreatur bew a gig oll, ha nevra namoy ny wra an dowrow dos ha bos liv dhe dhiswul pub kig oll. 16Ha'n warak a vydh y'n kommol ha my a vir orti may perthiv kov a'n kevambos bys vykken yntra Duw ha pub kreatur bew a bub kig usi war an nor.’ 17Hag yn-medh Duw dhe Noy, ‘Hemm yw tokyn a'n kevambos re wrugavy y fastya yntra my ha pub kig usi war an nor.’\nNoy ha'y Vebyon\n18Ha mebyon Noy neb eth yn-mes a'n gorhel o Shem ha Ham ha Yafeth; ha Ham o tas Kanan. 19An re ma aga thri o mebyon Noy; ha dhiworth an re ma tus a veu lesys war oll an bys.\n20Ha Noy a dhallathas bos tiek, hag ev a blansas gwinlann. 21Pan evas rann a'n gwin, ev a veu medhow ha heb kudhlenn a-ji dh'y dylda. 22Ha Ham, tas Kanan, a welas noethedh y das ha'y dherivas dh'y dhew vroder esa yn-mes. 23Ha Shem ha Yafeth a gemmeras mantell ha'y gorra war aga diwskoedh ha mos war-dhelergh ha kudha noethedh aga thas. Aga fasow o treylys war-dhelergh ha ny welsons noethedh aga thas. 24Ena Noy a dhifunas a'y win, hag ev a wodhva pandr'a wrussa y vab yowynka gul dhodho. 25Hag ev a leveris,\n‘Milligys re bo Kanan.\nKethwas kethwesyon a vydh ev dh'y vreder.’\n26Hag ev a leveris,\n‘Benniges re bo an ARLOEDH, Duw Shem,\nha re bo Kanan kethwas dhodho.\n27Re ynkressyo Duw Yafeth,\nha re bo trigys a-berth yn tyldow Shem;\nre bo Kanan kethwas dhodho.’\n28Ha wosa an liv, Noy a vewas trihans blydhen ha hanter-kans. 29Ha dydhyow oll Noy a veu naw kans bloedh ha hanter-kans; hag ev a verwis.


Compare Bible readings for Eksodus 13 in the ABK and the RSV - Bible Society\nSansheans an Re Gynsa-genys\n1An ARLOEDH a leveris dhe Moyses: 2Sansha dhymm pub kynsa-genys; an kynsa dhe igeri an brys yn mysk mebyon Ysrael, ha den ha best, yw dhymm.\nGoel an Bara Heb Goell\n3Ha Moyses a leveris dhe'n bobel, ‘Perthewgh kov a'n jydh ma, pan dheuthewgh yn-mes a Ejyp, yn-mes a'n chi a gethneth, rag an ARLOEDH a'gas dros a'n tyller ma gans leuv grev; bara goell ny vydh dybrys. 4An jydh ma hwi a wra mos yn-rag, y'n mis Abib. 5Ha pan y'th trollo an ARLOEDH dhe bow an Kananysi, an Hittysi, an Amorysi, an Hivysi, ha'n Yebusysi, hag a ambosas dhe'th tasow dhe ri dhis, tir a dhinwa leth ha mel, ty a wra gwitha an deves ma y'n mis ma. 6Seyth dydh y hwredh dybri bara heb goell, hag y'n seythves dydh y fydh goel dhe'n ARLOEDH. 7Bara heb goell a vydh dybrys seyth dydh; bara goell ny vydh gwelys genes, ha goell vyth ny vydh gwelys y'th tiredh oll. 8Ha ty a lever dhe'th vab an jydh na, “Yth yw drefenn an pyth a wrug an ARLOEDH dhymm pan dheuth vy yn-mes a Ejyp.” 9Hag y fydh dhis avel arwoedh war dha dhorn hag avel kov yntra dha dhewlagas, may fo lagha an ARLOEDH yn dha anow; rag dre leuv grev an ARLOEDH re'th tros yn-mes a Ejyp. 10Ty a wra gwitha an ordenans ma dh'y dermyn settys a vlydhen dhe vlydhen.\nAn Re Gynsa-genys\n11‘Ha pan y'th trollo an ARLOEDH dhe diredh an Kananysi, dell ambosas dhis ha dhe'th tasow, ha'y ri dhis, 12ty a wra profya dhe'n ARLOEDH peub a iger an brys. Pub kynsa-genys a'th warthek yw gorow a vydh dhe'n ARLOEDH. 13Pub asen kynsa-genys ty a wra dasprena gans oen, po mar ny'n dasprenydh ty a wra terri y gonna. Pub kynsa-genys a dhen yn mysk dha vebyon ty a wra dasprena. 14Hag y'n termyn a dheu pan wovynn orthis dha vab, “Pyth yw styr hemma?” ty a lever dhodho, “Dre nerth an leuv an ARLOEDH a'gan dros yn-mes a Ejyp, yn-mes a ji an gethneth. 15Rag pan naghas Faro gorth agan gasa dhe vones, an ARLOEDH a ladhas pub kynsa-genys yn pow Ejyp, ha kynsa-genys mab-den ha kynsa-genys an gwarthek. Rakhenna y sakrifiav dhe'n ARLOEDH oll an re worow a iger an brys; mes pub kynsa-genys a'm mebyon y tasprenav.” 16Y fydh avel arwoedh war dha dhorn po soenelligow yntra dha dhewlagas; rag dre nerth an leuv an ARLOEDH a'gan dros yn-mes a Ejyp.’\nAn Goloven a Gommol ha'n Goloven a Dan\n17Pan asas Faro an bobel dhe vones, ny wrug Duw aga hembronk war an fordh dhe bow an Filistysi, kynth o ogas; rag Duw a leveris, ‘Ma na gemerrons edrek pan welons bresel, ha dehweles dhe Ejyp.’ 18Mes Duw a hembronkas an bobel a-dro dre fordh an gwylvos troha'n Mor Rudh.13:18 Mor Rudh: Ebrow Yam Suf, an Mor a Vroenn. Ha mebyon Ysrael eth yn-mes a bow Ejyp pareusys arayys rag kas. 19Ha Moyses a gemmeras ganso eskern Yosep; rag Yosep re wrussa dhe vebyon Ysrael gul ti, ow leverel, ‘Duw yn sur a wra agas vysytya; ha hwi a dal doen ow eskern genowgh alemma.’ 20Hag i eth yn-rag a Sukkoth ha kampya yn Etham, war vin an gwylvos. 21Ha'n ARLOEDH eth a-dheragdha dydhweyth yn koloven a gommol dh'aga hembronk war an hyns, ha nosweyth yn koloven a dan dhe ri golow dhedha, may hallens mones dydh ha nos; 22ha ny gemmeras dhe-ves an goloven a gommol dydhweyth na'n goloven a dan nosweyth dhiworth an bobel.


Yoshua 1 (ABK) - Bible Society\nYoshua Apoyntys avel Ledyer\n1Lemmyn wosa mernans Moyses gwas an ARLOEDH, an ARLOEDH a gewsis dhe Yoshua mab Nun, menyster Moyses, ow leverel, 2‘Marow yw Moyses ow gwas. Sav lemmyn ha ke dres an Yordan ma, ty hag oll an bobel ma, dhe'n tir a rov dhedha, dhe'n Ysraelysi. 3Pub tyller may trett godhen agas troes warnodho, my re'n ros dhywgh, kepar ha dell gewsis vy dhe Moyses. 4A'n gwylvos ha'n Lebanon ma bys y'n avon vras, an avon Ewfrates, oll tir an Hyttysi bys y'n mor bras y'n howlsedhes a vydh agas tiredh. 5Ny sev gour vyth er dha bynn oll dydhyow dha vewnans. Kepar dell en vy gans Moyses, my a vydh genes jy; ny wrav dha eskasa na'th forsakya. 6Bydh krev ha bydh kolonnek; rag ty re wrug dhe'n bobel ma erita an tir a des dh'aga thasow y ri dhedha. 7Mes bydh krev ha bydh pur golonnek, ow kwaytyas gul war-lergh oll an lagha a erghis Moyses ow gwas dhis; na dreyl dhiworti dhe'n barth dhyghow na dhe'n barth kledh, rag bos siwena dhis plepynag yth edh. 8Ny dhiberth an lyver ma a'n lagha dhiworth dha anow, mes ty a ombreder warnodho dydh ha nos, rag may hwaytti gul war-lergh pup-tra yw skrifys ynno. Rag ena ty a wra dhe'th fordh spedya, hag ena y fydh dhis siwena. 9A ny erghis dhis? Bydh krev ha bydh kolonnek; na borth own ha na vydh dyegrys, rag bos an ARLOEDH dha Dhuw genes plepynag yth edh.’\n10Ytho Yoshua a erghis dhe soedhogyon an bobel, 11‘Tremenewgh der an kamp, hag erghewgh dhe'n bobel: “Pareusiwgh agas boes; rag kyns penn tri dydh hwi a vydh ow treusi an Yordan ma, rag dos dhe erita an tir usi an ARLOEDH agas Duw ow ri dhywgh dh'y bewa.” ’\n12Dhe'n Rewbenysi, ha dhe'n Gadysi, ha dhe'n hanter-loeth Manasse, Yoshua a gewsis, ow leverel, 13‘Perthewgh kov a'n pyth a worhemmynnis Moyses gwas an ARLOEDH dhywgh, ow leverel, “Yma an ARLOEDH agas Duw ow ri powesva dhywgh, hag ev a re dhywgh an pow ma.” 14Agas benynes, agas re vyghan, ha'gas gwarthek a yll gortos y'n tir a ros Moyses dhywgh dres an Yordan. Mes hwi a dreus arayys rag kas kyns agas breder, oll an gasoryon, ha hwi a's gweres, 15bys pan re an ARLOEDH powes dh'agas breder kepar ha hwi, hag i ynwedh a erit an tir usi an ARLOEDH agas Duw ow ri dhedha. Hwi a dhehwel dhe dir agas eretons ha'y gemmeres yn perghennogeth, an tir a ros Moyses gwas an ARLOEDH dhywgh dres an Yordan troha'n howldrehevel.’\n16I a worthybis dhe Yoshua, ow leverel: ‘Pup-tra a worhemmynnsys dhyn, ni a'n gwra, hag yth en ni plepynag y'gan dannvenydh. 17Par dell glewsyn pup-tra gans Moyses, yndella ni a glew genes. Lemen re bo an ARLOEDH dha Dhuw genes, par dell o gans Moyses! 18Piwpynag a vo diwostydh dhe'th arghadow ha neb na woslow orth dha lavarow, pup-tra a worhemmynnydh dhodho, a vydh gorrys dhe'n mernans. Mes bydh krev ha bydh kolonnek.’


gwarier, kaner opera, skyrmer\nJulie d'Aubigny (1673–1707), moy aswonnys avel Mademoiselle Maupin po La Maupin, o kanores gwari kan a'n 17ves kansvledhen. Y hwodhor boghes yn sur a-dro dh'y bewnans. Yn hy thermyn hy honan yth esa meur a gyhwedhlow, kows flows ha hwedhlow liwus a-dro dh'y bewedh ewynek ha hy resegva meur hy thervans. A-wosa, hemm a wrug aweni lies portrayansow fugiethek ha skyllfugiethek.\nJulie d'Aubigny a veu genys yn 1673 dhe Gaston d'Aubigny, skrifennyas dhe Louis de Lorraine-Guise, yurl d'Armagnac, Mester an Mergh rag Myghtern Louis XIV. Hy thas a dhyski pajys an lys, ytho y vyrgh a dhyski donsya, redya, delinya ha skyrmya gans an bajys.\nHy thas a erviras dhe skyrmya gans neb tantor possybyl, mes hi a dhallathas kerensa gudhys gans y vester, an yurl d'Armagnac. Mes, wosa serri gans hy gnas gwyls, an yurl d'Armagnac a wrug dhedhi demedhi gans Sieur de Maupin a Saint-Germain-en-Laye yn 1687. Hi a dheuth ha bos Madame de Maupin (po yn sempel "La Maupin", herwydh an gis frynk). A-dermyn berr, hy gour a waynyas offis menystrek yn Pow Frynk soth, mes hi a wrug gortos yn Paris.\nA-dro dhe 1687, y teuth ha bos D'Aubigny omvyskys gans is-mester skyrmya henwys Sérannes. Pan assayas Is-Pennhembrenkyas an Kreslu Gabriel Nicolas de la Reynie dhe synsi Sérannes rag ladha den yn skyrm anlaghel, La Maupin hag ev a fias a'n sita dhe Marseille.\nWar'n fordh, D'Aubigny ha Sérannes a wre dendil bewnans dre wul diskwedhyansow skyrmya ha kana yn diwottiow hag erel. Ha hi ow viajya ha performya y'n diskwedhyansow ma, La Maupin a wiska dillas gorow. Ny wrug hi kudha hy dhe vos benyn. Unweyth, pan leveris den medhow bos res dhedhi bos den awos hy sleyneth skyrmya, hi a ygoras hy hevis dhe'n stevel.\nPan dhrehedhas hi Marseille, hi a junyas an kompani gwari kan restrys gans Pierre Gaultier, yn-dann hy hanow dibries. D'Aubigny a dhiberthas Paris ha metya gwarier koth henwys Maréchal yn ogas dhe Poitiers. Ev a dhyskas dhedhi bys pan wethhas y gleves medhwenep. Dhana, hi eth dhe Paris.\nGwari Kan[golegi | pennfenten]\nOpéra Paris a arvethas La Maupin yn 1690, wosa hy nagha yn kynsa le. Hi a wrug hy diskwedhans kynsa avel Athena yn Cadmus et Hermione gans Jean-Baptiste Lully y'n keth bledhen. Hi a berformya yn fenowgh gans an Opéra, ow kana avel soprano yn hynsa, ha wosa henna yn hy efander moy natural kontralto. Marquis de Dangeau a skrifas yn y jornal bos hy lev "an tekka y'n bys".\nLa Maupin a gana yn gwariow kan gans Pascal Collasse, André Cardinal Destouches hag André Campra. Yn 1702, André Campra a skrifas rann Clorinde yn Tancrède yn arbennik efander bas-dessus (kontralto). Hi a ganas rag an lys dhe Versailles lies gweyth. Hi a omdhiskwedhas rag an diwettha tro yn La Vénitienne gans Michel de La Barre yn 1705.\nHi a dheuth ha bos omdennys a wari kan yn 1705. Dell leverir, hi a dhallathas kara benyn, ansur hy honanieth. Kerens an venyn na a'y danvonas dhe lenji, mes y hwrug La Maupin hy holya ha dalleth hy vysytya ena. A-verr spys, lenes koth a verwis. D'Aubigny a ladras an korf, y worra yn stevel hy hares hag enowi tan y'n lenji.\nY krysir hi dhe verwel yn 1707, 33 hy bloodh.\n↑ 1.0 1.1 https://www.rejectedprincesses.com/princesses/julie-daubigny\nDiwettha golegyans an folen ma a veu an 19 Gwynngala 2021, dhe 09:00.


Yowann 7 ABK\n19‘A ny ros Moyses an lagha dhywgh? Mes denvyth ahanowgh ny with an lagha. Prag y hwilowgh ow ladha?’ 20An routh a worthybis, ‘Yma dyowl dhis; piw a hwila dha ladha?’ 21Yesu a worthybis ha leverel dhedha, ‘Unn ober re wrugavy, ha hwi oll a'gas beus marth. 22Rakhenna Moyses a ros dhywgh an trodreghyans (nyns yw, henna dhe vos dhiworth Moyses, mes dhiworth an tasow); ha hwi a drodregh den y'n sabot. 23Mar tegemmer den trodreghyans y'n sabot rag na vo lagha Moyses terrys, owgh hwi serrys orthiv rag my dhe yaghhe den yn tien y'n sabot? 24Na vreusewgh herwydh an semlans, mes breusewgh gans breus gwiryon.’


Ebrowyon 8 (ABK) - Bible Society\nArghoferyas Kevambos Nowydh ha Gwell\n1Lemmyn war verr lavarow, an pyth a leveryn yw hemma: ni a'gan beus arghoferyas, onan neb a esedhas orth leuv dhyghow tron Meuredh an nevow, 2menyster y'n sentri ha'n tabernakel gwir, nag yw drehevys gans den mes gans an Arloedh. 3Rag pub oferyas yw ordenys dhe offrynna rohow ha sakrifisow; yndellma yth yw res bos gans an oferyas ma neppyth dhe offrynna. 4Ytho, mar pe war an nor, ny via oferyas vyth, a-ban eus oferysi a offrynn rohow herwydh an lagha. 5I a serv yn ensampel ha skeus a'n sentri nevek; rag pan o Moyses parys dhe dhrehevel an tabernakel, gwarnys veu gans Duw, ow leverel, ‘Gwith may hwrylli pup-tra herwydh an patron a veu diskwedhys dhis war an menydh.’ 6Mes lemmyn, Krist re gavas menystrans hag yw hwath bryntinna ages an onan koth a-ban yw ev an mayn a gevambos gwell, selys war ambosow gwell. 7Rag mar pe an kynsa kevambos na dinamm, ny via tyller rag an nessa.\n8Rag ev a gyv fowt ynna pan lever,\n‘An dydhyow a dheu, yn-medh an Arloedh,\nmay hwrav kevambos nowydh gans chi Ysrael\nha gans chi Yuda;\n9dihaval dhe'n kevambos a wrug gans aga thasow\ny'n jydh ma's kemmeris er an dhorn ha'ga hembronk yn-mes a bow Ejyp;\nrag ny drigsons y'm kevambos\nhag yndella ny wrug vri anedha, yn-medh an Arloedh.\n10Hemm yw an kevambos hag a wrav gans chi Ysrael\nmy a worr ow laghow yn aga brys,\nha'ga skrifa war aga holonn,\nha my a vydh aga Duw,\nhag i a vydh ow fobel.\n11Ha ny wrons i dyski pub huni y gentrevek\npo pub huni y vroder, ow leverel, “Aswonn an Arloedh”,\nrag pubonan a wra ow aswonn,\na'n lyha anedha dhe'n moyha.\n12Rag my a vydh tregeredhus a'ga drogoberow,\nha ny wrav perthi kov namoy a'ga feghosow.’\n13Ow kewsel a gevambos nowydh, ev re dheklaryas an kynsa dhe vos koth. Ha'n pyth yw deklarys koth ha gyllys koth yw ogas dhe vones dhe goll.


Compare Bible readings for Galatianys 4 in the ABK and the BCN - Bible Society\n12Dewgh ha bos kepar dell ov vy, my a'gas pys, a vreder, ha my a'n keth par ha hwi. Ny wrussowgh hwi kamm vyth dhymm; 13mes hwi a woer, dre gleves a'n kig y pregewthis dhywgh y'n dalleth, 14hag yn despit dhe'n prevyans a veu dhywgh y'm kig, ny wrussowgh hwi dispresya na fia, mes hwi a'm degemmeras kepar hag el a Dhuw, kepar ha Krist Yesu. 15Ple'ma agas bennesikter ytho? Rag desta a wrav, y hwrussewgh terri mes agas dewlagas, mar kallewgh, ha'ga ri dhymm. 16Ytho a dheuth vy ha bos agas eskar rag my dhe leverel an gwirder dhywgh? 17Diwysyk yns i ragowgh, drog aga bodh, ha mynnes orthowgh bos keys mes, rag may fowgh hwi diwysyk a-barth dhedha i. 18Da yw bos diwysyk pup-prys pan vo an acheson onan da, heb bos unnsel yndella pan esov vy yn agas mysk. 19Ow fleghesigow, mayth esov arta yn gloesow genesigeth ragowgh bys pan vo Krist formys ynnowgh, 20my a vynna bos yn agas mysk y'n eur ma ha chanjya ow lev, rag dout a'm beus ahanowgh.


1Ger an ARLOEDH a dheuth dhymm, ow leverel: 2Mab den, gwra Yerusalem dhe aswonn hy thaklow kasadow, 3ha lavar, Yndellma y lever an Arloedh DUW dhe Yerusalem: Dha dhevedhyans ha'th tineythyans a veu a bow an Kananysi, dha das a veu Amoryas, ha'th vamm a veu Hittyades. 4Orth dha enesigeth, y'n jydh may feus genys, ny veu kordenn dha vegel treghys, na ny veus golghys yn dowr rag glanheans, na ny veus rutys gans hoelan, na ny veus maylys yn lystennow. 5Ny viras lagas orthis gans piteth dhe wul ragos onan an taklow ma, na dhe gemmeres truedh ahanas. Y feus tewlys war enep an mes, yn kas ahanas16:5 yn kas ahanas: Po yth kawgh dha honan. yn dydh dha enesigeth.\n6My a dremenas dresos, ha'th weles ow potya a-dro y'th woes; ha my a leveris dhis y'th woes, ‘Bew! 7ha tev avel skyll an mes.’ Ha ty a ynkressyas ha tevi, ha dos dhe venynses.16:7 ha dos dhe venynses: Amendys. Ebrow ha dos ha bos tegynn a degynnow. Dha dhiwvronn a veu furvys, dha wols a devis, mes ty o noeth ha lomm.\n8Ena my a dremenas dresos ha mires, hag otta, drehedhys veus dhe'n oes a gerensa. Ytho my a lesas ow lostenn warnas ha kudha dha noethedh, ha my a dos ti dhis, hag entra yn kevambos genes, yn-medh an Arloedh DUW, ha ty a dheuth ha bos dhymm. 9Ena my a'th vadhyas yn dowr, ha golghi dha woes dhiworthis, ha'th untya gans olew. 10My a'th tillesas gans pows vrosyes, ha gorra sandalyow a groghen morhogh warnas. My a'th vaylyas yn sendal, ha'th kudha gans owrlin. 11My a'th afinas gans tegennow ha gorra breghelligow war dha dhiwla ha torgh war dha gonna. 12My a worras bysow war dha droen, ha skinennow war dha dhiwskovarn, ha kurun teg war dha benn. 13Yndella ty a veu afinys gans owr hag arghans; dha dhillas o sendal hag owrlin, ha pows vrosyes; ty a dhybris bleus fin ha mel hag olew; hag yth es teg dres eghenn, ha ty a sewenis bys yn myghternsys. 14Dha hanow eth yn-mes yn mysk an kenedhlow drefenn dha dekter, rag y feu perfydh der an splannder a worris warnas, yn-medh an Arloedh DUW.\n30Ass yw toemm dha golonn gans fevyr, yn-medh an Arloedh DUW, pan wredh oll an taklow ma, ober hora meur hy maystri, 31ow trehevel dha wrowedhva orth penn pub fordh, hag ow kul dha dyller ughel yn pub plen. Mes nyns es'ta avel hora, rag ty a skonyas gober. 32A wreg avoutres, neb a gemmer estrenyon yn le hy gorti! 33Dhe bub hora i a re gober, mes ty a re dha rohow dhe oll dha garoryon, ha'ga arveth dhe dhones dhis a bub tenewen dhe wul fornikashyon genes. 34Ty yw dihaval dhe venynes erell y'th fornikashyon, rag ny'th tynyas denvyth dhe wul fornikashyon; ty a re gober, ha nyns yw gober res dhis; ty yw dihaval.\n44Otta, peub a lever henlavarow a lever an henlavar ma er dha bynn: ‘Kepar hag yw mamm, yndella yw hy myrgh.’ 45Ty yw myrgh dha vamm, a dhivlasas hy gorti ha'y mebyon; ty yw hwoer dha hwerydh neb a dhivlasas aga gwerti ha'ga mebyon; agas mamm o Hittyades ha'gas tas o Amoryas. 46Dha hwoer gottha yw Samaria, hi ha'y myrghes neb a drig a'n barth kledh dhis; ha'th hwoer yowynka neb a drig a'n barth dhyghow dhis yw Sodom ha'y myrghes. 47A ny gerdhsys yn aga fordhow ha'ga thaklow kasadow? A verr spys yth es'ta moy legrys agessa i yn oll dha fordhow. 48Dell vewav, yn-medh, an Arloedh DUW, ny wrug Sodom dha hwoer na'y myrghes kepar dell wrussys, ty ha'th vyrghes. 49Awotta anewnder Sodom dha hwoer: goeth, gwalgh a vara, hag es hebask o dhedhi hi ha dh'y myrghes; ny nerthas leuv an boghosek na'n edhommek. 50Goethus ens, hag y hwrussons taklow kasadow a-ragov; ytho my a's removas, dell welsys.16:50 dell welsys: Amendys war-lergh an Vulgat. Ebrow dell welis vy. 51Samaria ny wrug hanter dha beghosow; ty re lieshas dha daklow kasadow moy agessa i. Ty re wrug dhe'th hwerydh bos ewnhynsek aga semlans gans oll dha daklow kasadow a wrussys. 52Ytho ty ynwedh, borth dha dhespit; ty re wrug dhe'th hwerydh bos vreusys moy ewnhynsek agesos, rag bos dha beghosow re wrussys moy kasadow ages aga feghosow i. Ytho ty ynwedh, porth dha veth, rag ty re wrug dhe'th hwerydh bos ewnhynsek aga semlans.


Pow Frynk - Wikipedia\n(Baner Pow Frynk) (Arwoedh Pow Frynk)\n(Frynkek: Rydhses, Havalder, Broderses)\nBrassa sita Paris\nLywydh an Repoblek François Hollande\nPennmenyster Manuel Valls\nEnep 543 964 km²\n- Doesedh 63,929,000 a drigoryon\nKodenn kesroesweyth .fr\nKodenn pellgowser +33\nAn Repoblek Frynkek yw stat yn howlsedhes Europa. Yma rannow a Bow Frynk yn Mor Karib, yn Amerika Dheghow, hag yn ynys afrikanek y'n Keynvor Eyndek ynwedh. Stat esel a'n Unyans Europek ha'n Kenedhlow Unys yw hi. Frynkek yw an yeth soedhogel unnik. François Hollande yw Lywydh an Repoblek. An mona kemmyn yw an euro. Yn 2014, yth esa poblans a 63,929,000 a drigoryon y'n gwlas (66,616,416 ow komprehendya an ranndiryow tramor).\nBreten Vyghan yw pow keltek war an konna-tir arvorek dhe'n howlsedhes a Bow Frynk.\nKentrevogyon an wlas yw Pow Belg, Luksembourg, Almayn, Swistir, hag Itali y'n howldrevel; ha Monako, Spayn hag Andorra y'n soth. Yma Pow Sows (ha Kernow) a-dreus an Chanel.\nGwrys veu diwettha chanj an folen ma an 5 Est 2015, dhe 00:53.


Charlys I a Bow Sows hag Alban - Wikipedia\nCharlys I a Bow Sows hag Alban\nLymnans Charlys I gans Daniel Mytens, 1631.\nCharlys I (19ves Du 1600–30ns Genver 1649) o Myghtern Pow Sows, Alban ha Wordhon a-dhia 27ns Meurth 1625 bys y vernans. Yth esa ev ow kwynnel rag galloes erbynn an Senedh; y skoedhya ev 'ewnder dywyel myghternedh', ha lies Senedheger a dhoutya y kwaynnya ev nerth pur. Yth esa enebieth efan orth y wriansow, r.e. tolli heb bodh an Senedh.\nCharlys o eskarek orth Puredhydhieth, hag a skoedhya solempnytys Eglos Pow Sows kowal yn Lyver Pysadow Kemmyn.\nFog an diwettha blydhynyow a reyn Charlys o Bresel Sivil Pow Sows. Charlys o fethys, gwrys prisner, ha dibennys avel traytour. Y teuth Pow Sows ha bos repoblek (po turanneth an lu). Mab Charlys, Charlys II, a dhehwela yn Restoryans an Myghternses yn 1660.\nKernowyon a skoedhas an Myghtern, dre vras, ha teyrgweyth an Senedhegoryon a omsettyas Kernow. Charlys a skrifas lyther geryes da ow kormel an Gernowyon rag aga lelduri (an lyther ma John Keigwin a dreylyas yn Kernewek). Yn Eglos Pow Sows, y prederir Charlys yn merthyr ha sans. Eglos unn plyw yn Aberfal yw omres dhe Jarlys Myghtern.\nJamys VI Myghtern Pow Sows\n1625—1649 Holyes gans:\nLes an Gemmyn\nan Arloedh Difresor)


eghen a sport\ngwari pel, gwari glesin\nPow Sows, Repoblek Wordhen\nSport yw croquet. Gwarioryon a assay gweskel pelyow liwys gans morben dre yettys byghan (henwys 'hoops' yn Sowsnek Breten Veur ha 'wycketys' yn Sowsnek an Statys Unys) war lesin gwels. An korf governa yw Keffrysyans Croquet an Bys.\n1.1 Croquet Golf\n1.2 Croquet Kowethas\nY hwarier niver a varyansow a croquet, gans dyffransow yn aga systemow skorya, aray an tennow hag aray an yettys. Yma dew furv gans rewlys degemerys yn kesgwlasek, hemm yw 'croquet kowethas' (association croquet) ha 'croquet golf' (golf croquet). Gwari hevelep yw gateball a dheuth dhyworth Nihon.\nPub peder bledhen, an Statys Unys, Ruvaneth Unys, Ostrali ha Mordir Nowydh a wari rag Pewas an Skoos MacRobertson. Croquet o gwari y'n Gwariow Olympek yn 1900, ha Roque, varyans amerikanek, gwari y'n Gwariow Olympek yn 1904.\nCroquet Golf[golegi | pennfenten]\nDew po peswar gwarior a yll gwari croquet golf. An eyl para a gemmer an pelyow glas ha du, an aral rudh ha melyn. Pubonan a gemmer tenn an eyl wosa y gila, glas yn kynsa, ena rudh, du ha melyn. An kynsa dhe vos dre yet a'n skor. Tennys yw an yettys yn aray arbennek, gweller an delinyans. Gwaynyer an gwari yw an person/para gans an niver moyha a yettys. Mars usi an skor kehaval wosa 12 yet, an warioryon a assay rag yet owrek. Croquet golf yw essa dhe dhyski, mes res yw gul devnydh a wari kewar ha towl dhe sewena. An gwari yw moy uskis gans moy a sortow a denn ages croquet kowethas. Mars eus dew bara aral a vynn gwari kettermyn, usys yw sett a belyow erel, gwyrdh, rudhwynn, gell ha gwynn.\nAray an yettys yn croquet\nCroquet Kowethas[golegi | pennfenten]\nCroquet kowethas a us an keth peswar pel avel croquet golf. Yn y dorn, an gwarier a yll devnydhya poken y dhew bel. Mars usi an gwarier a wysk y bel dre'n yet (resek an yet) po gweskel pel an erbynner (roquet), y dorn a yll durya. Wosa roquet, an gwarier a gemmer y bel ha'y settya erbynn an bel gweskys. An tenn nessa yw gwariys gans an dhiw bel ow tochya. Hanow an tenn ma yw an tenn croquet. Gans y denn nessa (tenn durya, continuation stroke) an gwarier a assay resek yet aral po gul tenn roquet aral. An gwaynyer yw an para a gowlwra an sett a 12 yet ha gweskel an welen gres diwweyth, h.y. 26 poynt.\nKampollys yw croquet rag an kynsa prys yn 1856 yn sett a rewlys skrifys gans Isaac Spratt yn Loundres. Yn 1868 fondys veu an All England Croquet Club yn Wimbledon. An klub a dhisplegyas dhe vos an klub tennis a vri awosa. An gwari a godhas fest gerys da y'n 1860ow, mes tennis a gemeras y le y'n 1880ow.\nGwari meurgerys yw croquet yn novel Leo Tolstoy, 'Anna Karenina'. Yma versyon koynt a'n gwari yn lyver Lewis Carroll, 'Alys yn Pow an Anethow', gwariys gans flameges, sortes ha kartennow. Croquet a dhiskwedh yn niver a lymnansow, rag ensampel gans Edouard Manet, Winslow Homer ha Norman Rockwell, hag yn niver a novelys ynwedh, r.e. 'The Grapes of Wrath' gans John Steinbeck, 'The Shining' gans Stephen King hag H.G.Wells, 'The Croquet Player'.\nLeon Wyczółkowski, A Game of Croquet (1892-1895), Gwithti Kenedhlek, Warsaw\nGwari croquet yn klub y'n RU\nLouise Abbéma, A Game of Croquet (Trouville-sur-Mer, 1872), kuntel privedh\nAn Skoos MacRobertson\nGlesin croquet yn Polesden Lacey\nDiwettha golegyans an folen ma a veu an 19 Ebrel 2022, dhe 07:59.


Compare Bible readings for Yeremia 1 in the ABK and the KJV - Bible Society\n1Geryow Yeremia mab Hilkia, onan a'n oferysi esa yn Anathoth yn pow Benyamin, 2may teuth dhodho ger an ARLOEDH yn dydhyow Yosia mab Amon myghtern Yuda, yn trydhegves blydhen y reyn. 3Y teuth ynwedh yn dydhyow Yehoyakim mab Yosia myghtern Yuda, bys yn diwedh unnegves blydhen Sedekia mab Yosia myghtern Yuda, bys yn kethneth Yerusalem y'n pympes mis.\n4Ger an ARLOEDH a dheuth dhymm, ow leverel,\n5‘Kyns my dhe'th formya y'n dorr my a'th aswonnis;\nha kyns ty dhe dhos yn-mes a'n brys my a'th sakras,\nha'th worra dhe vos profoes dhe'n kenedhlow.’\n6Ha my a leveris, ‘Ogh Arloedh DUW, otta, ny wonn kewsel, rag yowynk ov.’ 7Ha'n ARLOEDH a leveris dhymm,\n‘Na lavar “Yowynk ov”;\nmes mos a wredh dhe biwpynag may hwrylliv vy dha dhannvon dhodho,\nha ty a lever pypynag a worhemmynniv dhis.\n8Na borth own a-ragdha,\nrag yth esov genes, dhe'th telivra,\nyn-medh an ARLOEDH.’\n9Ha'n ARLOEDH a ystynnas y leuv ha tochya ow ganow. Hag yn-medh an ARLOEDH dhymm,\n‘Awotta, my re worras ow geryow y'th hanow.\n10Mir, my re'th apoyntyas hedhyw war an kenedhlow ha war an gwlaskordhow,\ndhe dhiwreydhya, ha dhe derri dhe'n dor,\ndhe dhistrui, ha dhe dhiswul;\ndhe dhrehevel ha dhe blansa.’\n11Ger an ARLOEDH a dheuth dhymm, ow leverel, ‘Yeremia, pandr'a welydh?’ Ha my a leveris, ‘My a wel gwelenn a wydhenn alamand.’ 12Ena an ARLOEDH a leveris dhymm, ‘Ty re welas yn ta: rag my a wra goelyas war ow ger dh'y wrythya.’ 13Ha ger an ARLOEDH a dheuth dhymm y'n nessa prys, ow leverel, ‘Pandr'a welydh?’ Ha my a leveris, ‘My a wel kalter ow pryjyon; ha'n fas anodho yma dhe'n gogledh.’\n14Ena an ARLOEDH a leveris dhymm: Yn-mes a'n gogledh tebeledh a wra tardha war oll annedhysi an tir. 15Rag, otta, my a wra gelwel oll teyluyow gwlaskordhow an gogledh, yn-medh an ARLOEDH; hag i a wra dos, hag i a wra settya pubonan y dron dhe entrans yetow Yerusalem, hag erbynn an fosow anedhi a-derdro, hag erbynn sitys oll Yuda. 16Ha my a lever ow breusow er aga fynn drefenn aga sherewynsi; rag i re'm eskasas, ha re loskas offrynnow dhe dhuwow erell, ha gordhya oberow aga diwla aga honan. 17Ty ytho grogys dha dhiwglun, ha sevel, ha kewsel dhedha pup-tra a worhemmynnav dhis: na vydh ownek a-ragdha, ma na'th ownekhav a-dheragdha. 18Rag, otta, my re'th wrug y'n jydh ma sita gerys, ha koloven a horn, ha fosow a vrons erbynn an tir kowal, erbynn myghternedh Yuda, erbynn aga fennternedh, erbynn aga oferysi, hag erbynn pobel an tir. 191 Hag i a wra omladh er dha bynn; mes ny wrons fetha; rag my a vydh genes, yn-medh an ARLOEDH, dhe'th telivra.


Dynnargh � Nowodhow\nNi a'th helow hwithra agan le. Omma y hyllydh dyski a-dro dhe istori ha devedhyansow an Orsedh, porpos ha styr an solempnitys, agan kesstrivyansow bledhenyek, hwarvosow,agan kevrennow dres an bys ha'gan le y�n bys Kernewek kevos. An le nowythhes prest dhe synsi ynno an nowodhow nowyth.\nY hwrug devnydh Gorsedh Kernow a�n lytherenans Kernewek Unys rag hy negys oll bys ha'n Kuntelles Kemyn Bledhenyek mis Metheven 2009 may hwrug hi degemeres an Furv Savonek Skrifys (FSS). Yma pub erthygel oll keworrys wosa an jydh ma y�n lytherenans nowyth.\nYn unn govhe An Orsedh 2013 hag a hwyrvydh dhe Bark Glasneth, Pennrynn, Gorsedh Kernow re worras warbarth dyllans hag a re manylyon a vewnansow hag oberow a 46 Bardh yw tremenys neb esa trigys hag oberi, dhe�n lyha dres rann a�ga bewnansow y�n ranndir Pennrynn hag Aberfala.Ynwedh synsys ynno yma manylyon a 49 Bardh usi yn few ha�n ober esons i ow kul y�n eur ma rag Kernow.Hemm yw an peswara lyver yn kevres towlennys hag a gudh an ranndir mayth yw synsys Gorsedh Kernow.\nRag manylyon pella ha furvlen erhi, mar pleg klyckyewgh omma. 2013 KKB An Orsedh Kernow\nY fydh KKB an Orsedh synsys yn Chambour an Konsel, Lys Kernow, Truru, dy�Sadorn, Kala Metheven dhe 13.30. Vysyt Tramor\nDres an nebes seythennow eus passys, an Bardh Meur Maureen Fuller, Steren Mor, re beu owvysytya Awstrali\nAn hwegh Bardh Bendigo gans Bardh Meur\nMaureen y�n Lowarthow Losoniethel yn Menydhyow Gwynn. An lehen rybdhi a wra kampoll tusbal\nkernewek neb o omgemeryak rag an fisten owr Menydhyow Gwynn der aga ervirans\nstowt dhe derri y�n dor kales.\nMaureen ha Berdh Leanne Lloyd ha George Ellis ryb an men kov yn Bendigo hag a veu\nskoodhys yn arhansek gans an Kefrysyans Kernewek a Guryow Mebyon dhe dhiskwedhes\nunnveredh ynter Kernow ha�n drevesigeth istorek a Rynn Lannust, ranndir hag a\ngollas lies tre hag unn bewnans y�n tanow prysk Dy�Sadorn Du 2009.\nDy�Meurth an 7ves mis Me, Mer Bendigo, Konselores Lisa Ruffell, a ostyas degemeryans y�n Hel an Dre Goth Bendigo rag an Bardh Meur, Maureen Fuller, ha 70 gwester gelwys.\nAn hwegh Bardh Bendigo, Tom Luke, Colon hag Enef yn Bendygo, Libby Luke Rosen Wyn Bendygo, Leanna Lloyd Nanscarow a Bendygo, George Ellis Map Bendygo, Ruth Hopkins Covathores Ystory Tramor, ha Peter Mundy Lowarther Yllogan ha Bendygo, a veu komendys dhe�n Verdh guntellys hag i a glerhas aga henwyn kernewek ha�ga styr.\nEna an Mer a gomendyas an Bardh Meur, neb a wrug areth a-dro dhe boster an diaspora ha�n bri may�s syns. Y sywyas buffet ha termyn lowenek a veu kevys gans pub huni.\nAn 2a mis Metheven Bardh Gorsedh Kernow Mike o�Connor Crowder, neb yw droller, ilewydh ha gwaynyer Medal Henwood an Fundyans Riel a Gernow, a vydh gwrythyer gwester an dhew artydh Yoke ha Zoom dhe worthuher a dhrolla, ilow, dadhel akademek ha das-styryans gwrythyel an drolla koth kernewek �Nancy Trewier�.\nKlyckewgh omma rag manylyon leun an hwarvos. Derivas Berrhes kuntellyans Konsel an Orsedh, mis Ebrel 2013\nDrefen bos an Orsedh seulabrys yn Pennrynn rag an Gwarnyans, y feu ervirys synsi an kuntellyans mis Ebrel an Konsel ena. Konsel an Dre Pennrynn o pur hegar orth agan gasa gul devnydh Chambours Konsel an Dre.\nAvonsyans gwrys gans Mestresek an Gonyow re beu meur, hag y kodh bos gnas an gonyow alemma rag kompes.\nY feu derivys bos unn person warn ugans re bia gelwys dhe dhos ha bos berdh hag etek degemeryans re beu recevys.\nDerivadow pella dhyworth is-kesedhegow a veu recevys ha degemerys gans an Konsel.\nNegys meur an jorna o dhe dhasweles ha degemeres an ober gwrys dhe amendya an Korf Laha ha hemma a veu aswonnys gans grassow dhe�n re na omvyskys ynno. An geryans nowyth a vydh lemmyn kesrynnys yn-mysk an verdh may hyll bos kemerys raglev orth an KKB mis Metheven.\nY feu unnverhes ynwedh y rosa Gorsedh Kernow �120 troha piwas/hanaf rag dyller flehes hag a vydh res dre Holyer an Gof.\nKannas Bardh Meur a ros nowythyans a-dro dhe�n ober ow bos gwrys dhe settya yn le nebonan dhe ledya an strateji keskomunyans rag Gorsedh Kernow ha posleva posekter a gedhlow hag a yn-mes dhe verdh po der e-bost po der an post kemmyn. Ev a avisyas bos fydhyans dhedha y fydh settys yn le sodhak erbynn mis Hedra.\nGwarnyans an Orsedh, Pennrynn 2013\nWosa seythen hag a brofyas an tybyans bos gwenton ow tos, an ebron a ygeras Dy�Sadorn an Gwarnyans. Yn despit an gewer lyb, hwath niver a Verdh a lavuryas dhe Bennrynn. An kynsa mynnas re bia keskerdhes dhyworth an Burjesti dhe�n Lowarthow Kovyon, kovadh hirethek an koll a vewnans pan veu distruiys chiow dres Bresel an Bys 2. Towlow nowyth a veu gwrys yn hast ha ni a dremenas an fordh dhyworth an Burjesti dhe Eglos Methodek Pennrynn, nebes lathow a-ves, dhe synsi an solempnita a-bervedh. A-dherag lies gwester, y�ga mysk Konseloryon leel , Mr. Geoffry Evans, Mer Aberfala, ha Mrs. Gill Grant, Mer Pennrynn, Mrs. Grant a dhynerhis an Orsedh dhe�n dre. Bardh Meur a wodhva meur ras dhe�n Mer ha dhe Bennrynn a�n gweres res dhe�n Orsedh, ha ri dhe�n dre tamm bardhonieth gans prydydh an Orsedh, Tim Saunders � Bardh Gwerin. An solempnita berr a dhalathas gans an galow devosel rag kres orth an Verdh kuntellys. Jessica George deg, gwiskys yn gonyow aga liw a wenton, o �Arlodhes an Bleujyow�, neb a veu sywys gans derivas an Bardh Meur y fia an Orsedh Ygor synsys an 7ves mis Gwynngala, war an le mayth esa y�n termyn eus passys Kollji Glasnedh. Wosa bos kenys �Bro Goth Agan Tasow, ha�n kri usadow a �Kernow bys Vykken!� an solempnita a veu deges ha�n Verdh a dhehwelis, kyns omguntell y�n Hel Demprans mayth ordensa arlodhesow leel sosten bryntin, hag a veu grassys meur.\nMeur ras Pennrynn a�gas dynnargh pur domm!\n(a-gledh) Bardh Meur, Arwodhvardh, Graham Sandercock, Gwas Conok / (a-dhyhow) Kannas Bardh Meur, Bardh Meur\nKawr Bolster - nyns yw onan, mes dew dedhyans Bolster rag agas dydhlyver\nDy�Sul 5es mis Me 4.30wh.\nAn Pajont Bolster bledhennek war an alsyow a-ugh Porth Chapel.\nDy�Meurth 14ves mis Me 7.00wh.\n"Kawr Bolster: an henhwedhel a bes" y�n Hel rag Kernow, owth omdhiskwedhes: 4 "Kameo Person" devisys ha profys gans klassow dhyworth skolyow Breanek, Dowrdu, Mont Hawk ha Porthperan.\nKorol/Gwari-kan Kemeneth nowyth ilys gans David Frost.\nRag manylyon pella, klyckya omma mar pleg rag dyllans an gwask.\nMessaj dhyworth David Frost - Carer Brest:\nY fia wolkum agas skoodhyans orth an dhew hwarvos, mes mar pleg, a allav vy gorra klem arbennek ragowgh skoodhya an flehes 14ves mis Me. I re beu ow hwithra an henhwedhel Bolster ha gans skoodhyans a dhyskadoryon dhyworth Ilow Kernow ha kochysi dhyworth Korol Duketh, re greatyas 4 tamm berr selys war Gawr Bolster, Mrs. Bolster (S.) Breanek ha Syrr Langostentin. Yn sur y hwrussa an rians a�ga assayow a dal aga gul, mar peu gwelys gans goslowysi bras, y�ga mysk niver a Verdh.\nDavid Crewes - Gwas Ertach\nBardh Gorsedh Kernow, David Crewes - Gwas Ertach, neb yw ynwedh Mer S.Kolom, o onan an kannasow Kernow orth an gool Pan Keltek Keswlasek a-gynsow.\nAn skeusen a�n diskwedh owth enowi cantol an gool orth an solempnita ygeri yn Carlow, Iwerdhon, dres seythen Pask. Kannasow keswlasek dhyworth pub an hwegh Gwlas Keltek ynwedh a�n dewisis dhe�n savla meur y roweth a Lewydh Keswlasek rag 2014. Ev yw an unn person yn istori a 42 bledhen an kowethyans Keltek Keswlasek dhe synsi dywweyth an savla.\nDave a dhegemeras y Vardhieth yn 1989.\nTri Bardh Gorsedh Kernow re verwis dres an seythenn a-dhiwedhes. Aga henwyn yw:\nCatherine Rachael John - Myrgh an Syns, neb a dhegemeras hy Bardhieth dhe Lannust in 1982.\nMargaret Perry - Hwilores-Kedhlow, neb a dhegemeras hy Bardhieth dhe Bennsans yn 2007.\nLord St Levan - Arluth Carrek Los, neb a dhegemeras y Vardhieth dhe Varhas Yow yn 1995.\nSolempnitys Peran 2013\nY feu Gool Peran solempnys yn ewn hevlyna, gans niver a dharvosow dres Kernow oll. Resrudh a dhalathas gans aga heskerdh dy�Sadorn 2a mis Meurth, ledys gans dew Beran, an eyl yowynk, y gila kottha. An Mer Konselores Julia Davidson a ledyas an keskerdh gans an Bardh Meur, Maureen Fuller, Steren Mor, ha Baner an Orsedh a ledyas an verdh yn-bann Stret Meur, sywys gans an flehes ha�n vurjysi. An Dhew Beran a hedhis orth an Denbal hanter an fordh y�n stret, neb a veu maylys gans devnydh. An Peran yowynk a wordhyas dhodho ha gorra bleujennow orth dew-droos an Denbal, ha�n kottha a dennas an snod ha diskwedhes an Denbal neb o gwiskys yn pows esa ow tegi kota arvow on an dre. Ni eth yn-rag dhe�n park kerri Flowerpot le mayth esa stallys ow kul kenwerth brav. An Mer a gomendyas an Bardh Meur, neb a wrug areth kott a-dro dhe Beran.An keskerdh ena a dhehweles war-nans dhe Ji Murdoch. A-ji dhe�n keskerdh yth esa on bras gwrys gans an flehes skol gans helik ha paper hag y feu kesstrif synsys dhe ri dhodho hanow. An hanow gwaynya o Tolgus, pur gewar dhe Resrudh. Yth esa lies darvos aral ow hwarvos a-dro dhe�n dre ha berdh Bert Biscoe, Vyajor gans Geryow ha Pol Hodge, Mab Stenak Vur a dhidhanas gans bardhonieth hag ilow yn Chi Murdoch.\nY�n dohajydh, yth esa an Gannas Bardh Meur, Merv davey Telynyor an Weryn ha�n Hen Vardh Meur, Mick Paynter, Skogynn Pryv, owth omdhiskwedhes a-barth Gorsedh Kernow yn Porthia rag an keskerdh Peran a-dro dhe�n dre. An Mer ha keskonseloryon an dre a dhynarhis pub huni hag ena ledya an dus ha�n ilewydhyon gwiskys yn du ha gwynn a-dro dhe�n dre, yn unn worfenna gans sosten orth an Burjesti.\nDy�Sul an 3a mis Meurth, y hwarva an keskerdh bledhennek dres an tewennow dhe Lannberan bys yn Krows Peran yn kewer sygh mes gwynsak. Kansow a dus ervys gans lilis Korawys a geskerdhas ha�n kerdh a veu terrys gans gwelow dhyworth gwari nowyth a-dro dhe Peran, skrifys gans Alan Kent. Myghtern Arthur y honan a ros omdhiskwedhyans ha�n gwari a veu omjersys gans bub huni. Flehes a wrythyas dons stret arnowyth a-dro dhe�n grows hag ena pub huni a ganas Trelawny ha gorra lilis Korawys orth Krows Peran dhe dhiskwedhes agan revrons.\nDy�Lun an 4a mis Meurth, kans flogh a wrythyas Keskan Peran yn Pennwyth yn Hel S. Jowan, Pennsans, skoodhys gans an Ladies� Orpheus Choir Pennsans. Yth esa towlen gooth a ilow gans lies kan gernewek dhyworth an dhew geur. An flehes a ganas gans kolon ha heb mar a omjersyas pub mynysen. Kan an moyha kerys o, �Yma neppyth a-dro dhe basti�, ordenys gans an bardh tremenys Derek Kitt, Ylewydh Essa, dhe don geskerdh ha leun a wriansow. Yth esens i ow kul pastiow ha pan worfennsons, i a�s krogas war an linen dillas dhe sehi, gans meur a vinhwarthow lowen! An Bardh Meur, Maureen Fuller, Steren Mor, a gewsis orth an flehes a-dro dhe driga yn le arbennek kepar ha Kernow ha bos an charj dhyn ni oll dh�y gwitha ha�y hemynna dh�agan henedh yn studh da. An geskan a veu ordenys gans bardh Howard Curnow, Kernow. Dy�Meurth an 5es mis Meurth, Gool Peran, an gewer o howlsplann gloryus del dhegodh agan tasek sans. Ni a dhalathas y�n myttinweyth gans keskerdh ledys gans an Mer, Bardh Phil Rendle, Baneroniethor, ha�n Bardh Meur, Maureen Fuller, Steren Mor, sywys gans 700 flogh dhyworth Penn an Kons yn Pennsans, ow keskerdhes a-dro dhe�n dre dhe�n Lowarthow Morrep, le may gwrythys Skol Boleythow gwari a dhismygsens a-dro dhe Beran, yn stond an band. Heb system son, an flehes a dewlis aga levow yn fryntin ha�ga dons ha gwriansow a ros dhe�n gwari neppyth moy, askorrans kooth ha�ga ober aga honan yn tien. Pub flogh oll o diwysyek, hag yth esa edhomm a dheg mynysen rag an kedkerdh dhe dremena, trubyt del dhegodh bos dhe Beran. Dhe�n kettermyn dhe Vosvena, yth esa an Gannas Bardh Meur, Merv Davey, Telynyor an Weryn,ow ledya an keskerdh Peran gans y bibsehyer, dhyworth an Lyverji dhe Vont Folly, sywys gans an Mer Konsler K. Subbs, an Uhelver Gernow, Catherine Mead, an flehes ha�n vurjysi. An keskerdh a hedhis orth an menkov rag Myghal an Gov ha Thomas Flamank y�n stret meur; baneryow a veu iselhes ha taw mynysen synsys y�ga hov. Arethyow a veu gwrys war an Mont, sywys gans donsya gans an flehes, gelwys gans Alison Davey Corolyores. Ena an flehes a geskerdhas dhe Eglos an Bluw a Betrok, le may kanas skolyow canow. Ena i a dhehwelis dhe�n Stevelyow Poblek hag omjersya li pasti.\nDhe 1.15wh an keskerdh Truru a dhalathas dhyworth an Lowarthow Dowrlamm ryb Fordh S. Jori ha kedkerdhes yn howlsplann gans baneryow ow trenija bys y�n kammow a Benneglos Truru. Arta y feu Baner an Orsedh keskerdhys der an stretys gans berdh yndanno. Orth kammow an Benneglos, yth en ni dynerhys gans Mer Truru, Konselores Lindsay Southcombe. Gwerison a veu res rag an gwella displetyans fenester gans bardh Stephen Gainey, Mab Hirnans, ha�n Bardh Meur, Maureen Fuller, Steren Mor, a gewsis a-dro dhe wul Gool Peran dy�gool poblek, yn unn asa oberoryon an chons dhe omjunya y�n solempnitys. Ena an flehes skol a dhidhanas, Penardh ha Tregolls ow kwrythya Kemysk Kan Gernewek, Bosveygow, drama, hag a dherivas an drolla a Beran, ha Skol Bareusi Truru neb a ganas an Ballad Peran. Lynda Barley, Bugel Chenon Penneglos Truru a�gan ledyas yn pesadow ha ni a worfennas dre gana Trelawny, ledys gans Keur Mebyon Richard Lander.\nRag moy vydeo Klyckya omma\nDhe 7wh, Gwesper rag Peran a veu synsys yn Eglos an Bluw S. Martyn, Lyskerrys, ha sywys gans keskan gans Band an Dre Lyskerrys ha Keur Mebyon Pluwnennyd. Hemma a veu ordenys gans Lewydh Kefrysyans Kernow Goth, Duncan Paul Matthews, ha�n Bardh Meur Maureen Fuller, Steren Mor, a redyas an dyskans.\nKonsel Gorsedh Kernow: Derivas Kuntellyans an 23ns mis Hwevrer\nKyns dalleth an negys meur, sertyfyans framys gans bardhonek skrifys yn arbennek ragdho, a veu res dhe David Lindo, Carer Lowarthow, dhe wodhvos gras dhodho a�y wonis avel Alhwedhor 1983-2012.\nTim Saunders, Bardh Gwerin, yw pes da degemeres an soodh a �Poet Laureate� rag an Orsedh hag a bes dhe askorra bardhonieth.\nBardh Meur a ros nowythhyans war an ober ow pos gwrys gans gwriadoresow-gon dhe surhe gnas uhel.\nFordh a gesjunya an Solempnita Kovheans Gool Pennrynn y�n darvosow an Esedhvos mis Gwynngala a veu dadhlys. Ynwedh, dadhel kemmyn a-dro dhe fatel godh bos moy a verdh dhe dharvosow an par ma dres an vledhen ha, kyns oll, solemnitys Gool Peran.\nLyther a veu ressevys dhyowrth Wella Brown, Crenner, owth omdenna dhyworth Konsel an Orsedh. Hemma a veu degemerys gans an Konsel gans an lavar bos hemma �penn a oos�. Kummyas a veu hwilys ha grontys dhyworth Awstrali dhe synsi kuntellyans a verdh yn Plen Davies, Wallaroo, dy�Sadorn an 25ns mis Me 2013, gans galow ystynnys dhe�n Bardh Meur hag erel. Derivas a veu degemerys ynwedh a-dro dhe�n diwettha kuntellyans a verdh yn Awstrali.\nDerivas a veu res ynwedh gans Kannas Bardh Meur a-dro dhe avonsyans gwrys y�n Strateji Keskomunyans rag Gorsedh Kernow gans komendyansow fatel via an gwella fordh mos yn-rag y�n park ma.\nYma akordyans lemmyn gans ordenoryon Gool Ilow Truru y koedh y�n eur ma dhe Biwasow Ilow an Orsedh bos synsys orth aga darvos yn Truru.\nDerivys a veu res gans Jori Ansell, Caradok, hag a brofyas geryow nowyth rag an Korfl-laha. An treylyansow profys a vydh gorrys a-dherag Kolji an Verdh orth an KKB mis Metheven.\nLies mater aral dadhlys re beu seulabrys lesrynnys yn-mysk berdh y�n lyther nowodhow mis Hwevrer. Y�ga mysk yth esa galowyow rag bodhegyon dos yn-rag dhe ri gweres gans an Stalla Kernow Riel, dos dhe guntellyansow a-dro dhe�n Taves Kernewek ha rag nebonan gans skians a dhyllo.\nKesstrivyansow an Orsedh Kernow 2013\nA yllyn ni kovhe pub huni y fydh dydh degeans rag an kesstrivyansow 2013 Dy�Lun 22ens a vis Ebrel.\nRag manylyon leun klyckyewgh omma rag tevesigyon, hag omma rag tus yowynk.\nRians dhe David Lindo � Carer Lowarthow\nOrth kuntellyans mis Hwevrer a-dhiwedhes Konsel an Orsedh, an stevel o leun a gyns Berdh Meur, an Gannas Bardh Meur, Konselers an Orsedh, an Alhwedhor a-lemmyn ha Skrifenyades, dhe weles an Bardh Meur Steren Mor gul rians dhe David Lindo, an kyns Alhwedhor. David a entras an Orsedh yn 1992 yn unn gemeres Carer Lowarthow � Lover of Gardens � avel y hanow Bardhek. Yn 1993 ev a dheuth ha bos an Alhwedhor dre Enor, soodh a veu synsys ganso bys yn 2012. An Bardh Meur a wodhya gras dhodho a�y wonis lel dhe�n konsel ha ri dhodho an ro heb parow a vardhonek framys, skrifys yn arbennek ragdho gans Bardh gormelys Tim Saunders � Bardh Gwerin. David a dhegemeras ynwedh tosen a vleujennow a-barth y wreg Brenda.\nGool Porth Ia 4a mis Hwevrer 2013\nY feu gelwys an Bardh Meur, Steren Mor dhe�n Gool Porth Ia hag y feu govynnys orti dri Baner an Orsedh, hag a veu degys der an dre gans degoryon Baner an Orsedh, dhyworth an Burjesti dhe Fenten Ia. Da o gweles agan baner owth argemynna agan bosva ha nebes berdh a geskerdhas yn orgelus yndanno, yn unn wiska liwyow kernewek, ha don barennow idhyow, ow tiskwedhes a-barth S. Ia. Y feu an keskerdh ledys gans an Guisers Porth Ia, gwiskys yn du ha gwynn, ha�n flehes dhyworth Skol S.Uni, yn unn wiska grugys a vrith kernewek ha donsya der an stretys. An Mer, Konseler Ron Tulley, a sywyas gans Konseloryon Porth Ia ha gwestoryon, war-barth gans lies kannas dhyworth kowethyansow leel. Wosa solempnita berr orth an fenten, pan veu an dowr benigys gans an pronter, an Revrond Andrew Gough ynwedh a venigas an flehes, orth aga beudhi gans dowr sans, hag a askorras gwighyow a hwarth.\nEna an keskerdh a dhehwelis yn unn sywya an ilow dhe Eglos an Bluw, le may talathas an Mer an gis a hurlya an Bel Arhans dhyworth korflann an eglos, hag a viras dres an treth, mayth o gorlanow. Yth esa an tus yowynk oll omguntellys war an konna a dreth, ow kortos dihwans an Mer dhe dewlel an bel dhyworth fos an gorflann. Y feu kychys hag ystynnys a�n eyl dh�y gila war drethow ha stretys an dre. An Bel Arhans yw braster a a-dro dhe bel dennis, gwrys a brenn ha kudhys yn del-arhans. An mer re dhegsa an bel yn yorgh a idhyow. der an keskerdh dien. An rewlys yw bos an person usi ow synsi an bel dhe hanterdydh, a�s kemmer dhe�n Mer orth an Burjesti hag yw gobrys gans bath arhans (y�n kynsa Bath Kurun). Wosa bos dalethys an hurlya, an Mer ha gwestoryon a dhehwelis dhe�n Burjesti, le may feu diwettha dinerow nowyth lenter tewlys dhe�n flehes dhyworth an valegva, hag ena an westoryon a omjersyas li pasti.\na-dreus dha woen las\nty re dremenas\ndhe'gan dynnargh bras\ngans Tim Saunders - Bardh Gwerin Piwas nowyth rag Lyen skrifys yn Kernewek\nKowethas an taves Kernewek, Agan Tavas, a lonchyas piwas nowyth rag lyen y�n taves Kernewek orth aga Huntellyans Kemmyn Bledhennek a-dhiwedhes dhe Resrudh. Y fydh an piwas godhvedhys avel "Pewas Perghyryn Lyenyeth Kernewek". An werison kervys re beu res gans an teylu Palmer yn kov a Michael Palmer tremenys, skrifer meur y askorr y�n taves Kernewek, y hanow bardhek Perghyryn.\nMay hyllir redya an dyllans gwask dien, mar plek klyckya omma.\nDew Solempnita Gwarnyans yn 2013\nY fydh Gwarnyans an Orsedh Pennrynn synsys dy�Sadorn 13ves a vis Ebrel dhe Bennrynn. Gwiska pows a vydh yn Hel an Dre dhyworth 10.00kh, ha res yw dhe bub Bardh bos gwiskys erbynn 10.30kh. An Solempnita a wra sywya dhe 11.00kh orth an Lowarthow-kov.\nY fydh sosten kavadow a-wosa y�n Hel Temprans usi a-dal Hel an Dre. Hevlena y fydh Keskusulyans Bledhennek Kuntelles Keltek Keswlasek synsys dhe Vosvena dhyworth Kala Ebrel dhe�n 6es, hag y fydh kanasow dhyworth an hwegh gwlas Keltek ena.\nSolempnita Gwarnyans a vydh synsys dohajydh dy�Yow 4a a vis Ebrel orth Mont Foli, Bosvena.\n13.15 Gwiska pows a vydh yn Set an Chi Pow, 13.55 An keskerdh dhe Vont Foli, 14.00 Solempnita Gwarnyans\nY hyllir kavos nowodhow ha derivadow kens, sywyansow kesstrivyansow eus passys, rol bledhennek a Verdh Noweth,\nmyrva Berdh Veur, Berdh a vri, h.e., der an venegva war folen kovscrifow, dre glyckya war Menegva Kovscrifow an Wiasva. Klyckya omma rag Folen Art an Orsedh\nPup daffar � Gorsedh Kernow marnas ev yw ken askrifys


Oberow 26 (ABK) - Bible Society\nOberow 26 ABK\nDefens Powl a-rag Agrippa\n1Yn-medh Agrippa dhe Powl, ‘Kummyas yw res dhis a gewsel a-barth dhis dha honan.’ Ena Powl a ystynnas y leuv ha gul y dhefens:\n2‘A-dro dhe'n taklow oll mayth ov vy kuhudhys gans an Yedhewon, myghtern Agrippa, my a breder bos gwynn ow bys ow kul ow defens a-ragos hedhyw, 3dres oll drefenn bos meur dha skians yn pub usadow ha disputyans a'n Yedhewon. Rakhenna my a'th pys a woslowes orthiv gans perthyans.\n4‘Ytho, oll an Yedhewon a woer gis ow bewnans a-dhia'm yowynkneth, bewnans spenys dhiworth an dalleth yn mysk ow henedhel hag yn Yerusalem. 5I re'm aswonnis termyn hir, mar mynnons desta, my dhe vewa avel Farise, herwydh an sekt an moyha straght yn agan kryjyans. 6Ha lemmyn my a sev ow pos breusys, drefenn ow govenek y'n dedhewadyow gwrys gans Duw dh'agan tasow 7may hwayt agan dewdhek loeth dos dhodho, ow kordhya yn tiwysyk nos ha dydh. A-dro dhe'n govenek ma yth ov kuhudhys gans an Yedhewon, A vyghtern. 8Prag yth yw breusys genowgh avel pyth na yllir y grysi, Duw dhe dhrehevel an re varow?\n9‘Yn hwir, kyns my ow honan o sur y koedhva dhymm gul lies tra erbynn hanow Yesu a Nazareth. 10Hag yn tevri my a wrug hemma yn Yerusalem; ha pan dhegemmersen awtorita dhiworth an bennoferysi my a geas yn prison meur a'n syns, ha pan vons dampnys dhe'n mernans my a dewlis ow raglev er aga fynn, 11owth assaya aga ynnia dhe wul blasfemi; ha my a's kessydhyas yn fenowgh dres oll an synagys, hag y'm sorr konneryek er aga fynn my a's helghyas bys yn sitys estren.\nPowl a Gews a'y Dreylyans\n12‘Hag ow kul hemma, yth esen vy ow vyajya dhe Damaskus gans awtorita ha kummyas an bennoferysi; 13a-dro dhe hanter-dydh y'n hyns, A vyghtern, my a welas golow dhiworth nev, splanna ages an howl, ow kolowi a-dro dhymm hag a-dro dhe'n re esa ow vyajya genev. 14Pan goedhsen ni oll dhe'n dor, my a glewas lev ow leverel dhymm yn Ebrow, “Sowl, Sowl, prag y'm helghydh? Kales yw ragos potya orth an garthowyow.” 15Hag yn-medhav, “Piw osta, Arloedh?” Hag yn-medh an Arloedh, “Yesu ov vy, neb a helghydh. 16Mes sav yn-bann, ha sav war dha dreys; rag my re omdhiskwedhas dhis rag an entent ma, dha ordena gwas ha dustunier hag a'n taklow a welsys hag a'n taklow may hwrav omdhiskwedhes dhis ynna, 17orth dha livra dhiworth dha bobel ha dhiworth an Jentilys, dhe neb my a'th tannvon, 18rag igeri aga dewlagas, may treyllyons dhiworth tewlder dhe wolow, ha dhiworth awtorita Satnas dhe Dhuw, may tegemmerrons gevyans a beghosow, ha kevrenn yn mysk an re sanshes dre fydh ynnov vy.”\nPowl a Gews a'y Bregoth\n19‘Rakhenna, myghtern Agrippa, nyns en vy diwostydh dhe'n welesigeth nevek, 20mes my a dherivas yn kynsa dhe'n re na yn Damaskus hag ena yn Yerusalem ha dres oll an pow a Yudi, y koedh dhedha kemmeres edrek ha treylya dhe Dhuw, ow kul oberow dhe edrek. 21Drefenn an taklow ma, an Yedhewon a settyas dalghenn ynnov y'n tempel hag assaya ow ladha. 22Bys y'n jydh ma my re gavas sokor dhiworth Duw, ha rakhenna my a sev ow tustunia orth byghan ha bras, heb leverel travyth marnas an taklow a leveris ha'n brofoesi ha Moyses y hwrens hwarvos, 23y koedh dhe Grist godhav, may fe an kynsa, der y dhasserghyans dhiworth an re varow, dhe dherivas golow ha dh'agan pobel ha dhe'n Jentilys.’\nPowl a Elow orth Agrippa dhe Grysi\n24Hag ev ow kul y dhefens y'n for' ma, Festus a leveris, ughel y lev, ‘Mes a'th rewl osta, Powl; yma meur a lyenn orth dha dreylya gorboellek.’ 25Mes yn-medh Powl, ‘Nyns ov vy mes a'm rewl, bryntinna Festus, mes my a gews geryow a wiryonedh ha skians da. 26Rag an myghtern a gonvedh a-dro dhe'n taklow ma, hag orto ev my a gews, hardh ow lavarow, rag sur ov vy nag yw nagonan a'n taklow ma kudhys dhiworto, rag ny veu hemma gwrys yn kornell. 27Myghtern Agrippa, a grysydh jy an brofoesi? My a woer ty dhe grysi.’ 28Hag yn-medh Agrippa dhe Powl. ‘Hwath spys berr, ty a wra ow dynya dhe vos ha bos Kristyon.’ 29Hag yn-medh Powl, ‘Spys po berr po hir, my a bys Duw, ty hag ynwedh keniver a'm glew hedhyw mayth ellons ha bos kepar ha my, marnas an chaynys ma.’\n30Ena an myghtern a sevis yn-bann, hag ynwedh an governour ha Bernise ha'n re esedhys gansa, 31ha pan esens owth omdenna, i a leveris an eyl orth y gila, ‘Nyns usi an den ma ow kul travyth ow tervynn an mernans po chaynys.’ 32Hag yn-medh Agrippa dhe Festus, ‘An den ma a allsa bos livrys, mar ny alwa orth Sesar.’